b'\n_START_ARTICLE_\nLietuvos\xe2\x80\x93Vokietijos santykiai\n_START_PARAGRAPH_\nOficial\xc5\xabs tarptautiniai Lietuvos\xe2\x80\x93Vokietijos santykiai u\xc5\xbemegzti neilgai trukus po Lietuvos nepriklausomyb\xc4\x97s paskelbimo, Vokietijai tapus pirm\xc4\x85ja valstybe, Lietuv\xc4\x85 pripa\xc5\xbeinus dar 1918 m. kovo 23 d. Tuo tarpu pirmieji kontaktai tarp lietuvi\xc5\xb3 ir vokie\xc4\x8di\xc5\xb3 gen\xc4\x8di\xc5\xb3 siekia bent XI a., kai \xc4\xaf dabartin\xc4\x97s Lietuvos teritorij\xc4\x85 \xc4\x97m\xc4\x97 vykti vokie\xc4\x8di\xc5\xb3 misionieriai._NEWLINE_Vis\xc4\x85 dabartin\xc4\x97s Lietuvos valstyb\xc4\x97s ar pirmtak\xc4\x97s LDK egzistavimo laikotarp\xc4\xaf, i\xc5\xa1skyrus metus po 1945 m., Lietuva ribojosi su Vokietija ar jos pirmtak\xc4\x97mis: Kry\xc5\xbeiuo\xc4\x8di\xc5\xb3 ordinu, Pr\xc5\xabsija, Veimaro Respublika, Tre\xc4\x8diuoju Reichu._NEWLINE_Nuo pat pr\xc5\xabs\xc5\xb3 \xc5\xbeemi\xc5\xb3 nukariavimo XIII a. iki 1919 m. Klaip\xc4\x97dos kra\xc5\xa1tas priklaus\xc4\x97 Pr\xc5\xabsijai, vienai i\xc5\xa1 Vokietijos \xc5\xbeemi\xc5\xb3._NEWLINE_Dar kart\xc4\x85 Vokietija Lietuv\xc4\x85 pripa\xc5\xbeino 1991 m. rugpj\xc5\xab\xc4\x8dio 27 d. T\xc5\xb3 pa\xc4\x8di\xc5\xb3 met\xc5\xb3 rugpj\xc5\xab\xc4\x8dio 28 d. atnaujinti diplomatiniai santykiai._NEWLINE_Lietuva savo \xc5\xa1alies ambasad\xc4\x85 turi Berlyne (dabartinis ambasadorius \xe2\x80\x93 Darius Sema\xc5\xa1ka), o Vilniuje yra \xc4\xafsik\xc5\xabrusi Vokietijos ambasada, dabartin\xc4\x97 ambasador\xc4\x97 \xe2\x80\x93 Angelika Viets. Klaip\xc4\x97doje \xc4\xafkurtas Vokietijos konsulatas._NEWLINE_Abi \xc5\xa1alys yra ES, NATO, OECD ir kit\xc5\xb3 organizacij\xc5\xb3 nar\xc4\x97s.\n_START_SECTION_\nPirmieji kontaktai XI a. ir kovos\n_START_PARAGRAPH_\nSp\xc4\x97jama, kad prekybiniai mainai tarp lietuvi\xc5\xb3 ir kit\xc5\xb3 dabartin\xc4\x97se Lietuvos \xc5\xbeem\xc4\x97se gyvenusi\xc5\xb3 balt\xc5\xb3 gen\xc4\x8di\xc5\xb3 ir vokie\xc4\x8di\xc5\xb3 prot\xc4\x97vi\xc5\xb3 german\xc5\xb3 gen\xc4\x8di\xc5\xb3 siekia pirmuosius am\xc5\xbeius po Kristaus. 1009 m. Lietuvos teritorijoje buvo nu\xc5\xbeudytas vokie\xc4\x8di\xc5\xb3 misionierius Brunonas, d\xc4\x97l ko pirm\xc4\x85kart buvo pamin\xc4\x97tas Lietuvos vardas. XII a. kry\xc5\xbeiaus \xc5\xbeygius \xc4\xaf Baltijos region\xc4\x85 reng\xc4\x97 vokie\xc4\x8di\xc5\xb3 kariniai vienuoli\xc5\xb3 riteri\xc5\xb3 ordinai. Vien 1345\xe2\x80\x9370 m. laikotarpiu surengta ape 100 niokojam\xc5\xb3 \xc5\xbeygi\xc5\xb3 Lietuvos teritorijoje. Kovos t\xc4\x99s\xc4\x97si iki pat taikos sutarties su vokie\xc4\x8di\xc5\xb3 (kry\xc5\xbeiuo\xc4\x8di\xc5\xb3) ordinu pasira\xc5\xa1ymu XV a.\n_START_SECTION_\nKontaktai XV-XVIII a.\n_START_PARAGRAPH_\nNuo XV a. vid. Vokietijos valdan\xc4\x8di\xc4\x85sias dinastijas ir Jogailai\xc4\x8dius siejo vedybiniai ry\xc5\xa1iai. _NEWLINE_XVII a. pab. Abiej\xc5\xb3 Taut\xc5\xb3 Respublika asmenine unija buvo susijungusi su Saksonija._NEWLINE_XVIII a. pab. Pr\xc5\xabsijos karalyst\xc4\x97 buvo viena ATR padalijim\xc5\xb3 iniciatori\xc5\xb3.\n_START_SECTION_\nKontaktai 1915-1933 m.\n_START_PARAGRAPH_\nPrasid\xc4\x97jus I Pasauliniam karui Vokietijos imperija u\xc5\xbe\xc4\x97m\xc4\x97 Lietuvos \xc5\xbeemes, tuomet priklausiusias Rusijos imperijai. 1917 m. siekiant paskelbti nepriklausomyb\xc4\x99, Lietuvos Taryboje buvo iniciatyva skelbti Lietuv\xc4\x85 \xc5\xabki\xc5\xa1kai ir kari\xc5\xa1kai glaud\xc5\xbeiai susiet\xc4\x85 su Vokietija. Id\xc4\x97jai \xc5\xbelugus, jau po nepriklausomyb\xc4\x97s paskelbimo, liepos m\xc4\x97nes\xc4\xaf, Lietuvos Taryba, siekdama i\xc5\xa1vengti Lietuvos aneksijos, paskelb\xc4\x97 Lietuv\xc4\x85 monarchija ir pakviet\xc4\x97 karaliumi Mindaugu II tapti Viurtembergo hercog\xc4\x85 Vilhelm\xc4\x85 Karl\xc4\x85 fon Urach\xc4\x85. \xc5\xa0is sprendimas at\xc5\xa1auktas Vokietijai pralaimint kar\xc4\x85 t\xc5\xb3 pa\xc4\x8di\xc5\xb3 met\xc5\xb3 lapkri\xc4\x8dio m\xc4\x97nes\xc4\xaf._NEWLINE_1918-1933 m. Vokietija buvo pagrindin\xc4\x97 Lietuvos prekybos partner\xc4\x97. 1923 m. Lietuvos eksportas \xc4\xaf Vokietij\xc4\x85 sudar\xc4\x97 43,3\xc2\xa0% (tuo tarpu 1925 m. \xe2\x80\x93 net 50,74\xc2\xa0%) viso eksporto, importas i\xc5\xa1 Vokietijos \xe2\x80\x93 80,9\xc2\xa0% viso Lietuvos importo. Pagal 1923 m. pasira\xc5\xa1yt\xc4\x85 prekybos sutart\xc4\xaf kitos susitarian\xc4\x8dios \xc5\xa1alies pilie\xc4\x8diams prad\xc4\x97tas taikyti did\xc5\xbeiausio palankumo principas laivininkyst\xc4\x97s, pramon\xc4\x97s ir prekybos srityse.\n_START_SECTION_\nLietuvos santykiai su Naci\xc5\xb3 Vokietija valstybingumo laikotarpiu\n_START_PARAGRAPH_\nLietuvos ir Vokietijos santykiai smarkiai pa\xc5\xa1lijo Vokietijos vadovu tapus Hitleriui. Po Noimano-Zaso bylos, per kuri\xc4\x85 nuteisti pronacistiniai veik\xc4\x97jai Klaip\xc4\x97dos kra\xc5\xa1te Vokietijos iniciatyva beveik visi\xc5\xa1kai buvo \xc4\xaf\xc5\xa1aldyta prekyba.\n_START_SECTION_\nLietuvos santykiai su Naci\xc5\xb3 Vokietija po sovietin\xc4\x97s okupacijos ir Naci\xc5\xb3 okupacijos metais\n_START_PARAGRAPH_\nKadangi Lietuvos priskyrimas TSRS \xc4\xaftakos sferai buvo sud\xc4\x97tin\xc4\x97 Molotovo-Ribentropo pakto dalis, Vokietija pripa\xc5\xbeino Lietuvos inkorporacij\xc4\x85 \xc4\xaf TSRS teis\xc4\x97ta, 1940 m. rugpj\xc5\xab\xc4\x8dio 14 d. reikalavimu u\xc5\xbedar\xc4\x97 Lietuvos pasiuntinyb\xc4\x99 Kaune. Vis d\xc4\x97lto tuome\xc4\x8diam pasiuntiniui K. \xc5\xa0kirpai buvo palikta diplomatinio korpuso nario kortel\xc4\x97 ir diplomatinis pasas. Dar pirmosios sovietin\xc4\x97s okupacijos metais dalis lietuvi\xc5\xb3, da\xc5\xbenai trumpam laikui, pasitrauk\xc4\x97 \xc4\xaf Naci\xc5\xb3 Vokietij\xc4\x85._NEWLINE_1941 m. bir\xc5\xbeel\xc4\xaf Lietuv\xc4\x85 okupavo Naci\xc5\xb3 Vokietija. Prad\xc5\xbeioje Lietuv\xc4\x85 vald\xc4\x97 karin\xc4\x97, nuo liepos m\xc4\x97nesio - civilin\xc4\x97 administracija. Okupacijos laikotarpiu vald\xc5\xbeia \xc4\x97m\xc4\x97si germanizacijos politikos, prie\xc5\xa1 \xc5\xbeydus ir romus vykd\xc4\x97 genocid\xc4\x85.\n_START_SECTION_\nSantykiai atk\xc5\xabrus nepriklausomyb\xc4\x99\n_START_PARAGRAPH_\nAtk\xc5\xabrus nepriklausomyb\xc4\x99 b\xc5\xabta ne vieno auk\xc5\xa1\xc4\x8diausio lygio vizit\xc5\xb3 tarp \xc5\xa1ali\xc5\xb3. Vokietijoje yra lank\xc4\x99si prezidentai Valdas Adamkus ir Dalia Grybauskait\xc4\x97, Lietuvoje - kancler\xc4\x97 Angela Merkel, keturi skirtingi Vokietijos prezidentai._NEWLINE_Seime veikia Tarpparlamentini\xc5\xb3 ry\xc5\xa1i\xc5\xb3 su Vokietijos Federacine Respublika grup\xc4\x97 (pirmininkas - K\xc4\x99stutis Masiulis).\n_START_SECTION_\n\xc5\xa0vietimo, mokslo ir technologiniai mainai\n_START_PARAGRAPH_\nVyksta aktyv\xc5\xabs mokslo ir technologiniai mainai tarp abiej\xc5\xb3 \xc5\xa1ali\xc5\xb3 auk\xc5\xa1tojo mokslo institucij\xc5\xb3 bei tyrimo institut\xc5\xb3._NEWLINE_Lietuvoje tarpukariu veik\xc4\x97 keletas vokie\xc4\x8di\xc5\xb3 mokykl\xc5\xb3. Vokietijoje veikia lietuvi\xc5\xa1ka Vasario 16-osios gimnazija. Tuo tarpu Lietuvoje vokie\xc4\x8di\xc5\xb3 kalba yra tre\xc4\x8dia populiariausia u\xc5\xbesienio kalba po angl\xc5\xb3 ir rus\xc5\xb3. Yra bendro lavinimo mokykl\xc5\xb3, kuriose sustiprintai mokoma vokie\xc4\x8di\xc5\xb3 kalbos. Klaip\xc4\x97dos Hermano Zudermano gimnazija ugdymo programas vykdo ne tik lietuvi\xc5\xb3, bet ir vokie\xc4\x8di\xc5\xb3 kalbomis.\n_START_SECTION_\nEkonominis bendradarbiavimas\n_START_PARAGRAPH_\nVokietija yra viena pagrindini\xc5\xb3 Lietuvos eksporto ir importo partneri\xc5\xb3.\n_START_SECTION_\nVokietijos ordin\xc5\xb3 kavalieriai lietuviai ir Lietuvos ordin\xc5\xb3 kavalieriai vokie\xc4\x8diai\n_START_PARAGRAPH_\nVokietijos pilie\xc4\x8diai yra apdovanoti 146 ordinais. Tai vienas didesni\xc5\xb3 skai\xc4\x8di\xc5\xb3 tarp valstybi\xc5\xb3.'